b'\n_START_ARTICLE_\nMarija Stanonik\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je kon\xc4\x8dala v \xc5\xbdireh, srednjo ekonomsko \xc5\xa1olo pa v Kranju. Diplomirala je iz slavistike (A) in etnologije (B) na Filozofski fakulteti Univerze v Ljubljani (1974). Na isti fakulteti je magistrirala iz etnologije z delom Promet v \xc5\xbdireh (1987). V disertaciji (1991) se posveti kontekstualnosti in \xc5\xbeanrskemu sistemu narodnoosvobodilnega pesni\xc5\xa1tva. Na Filozofski fakulteti Vseu\xc4\x8dili\xc5\xa1\xc4\x8da v Zagrebu je prejela naziv doktor dru\xc5\xbebenih, humanisti\xc4\x8dnih in teolo\xc5\xa1kih znanosti s podro\xc4\x8dja filologije (1993); pri nostrifikaciji na Filozofski fakulteti v Ljubljani je bil naziv preveden v doktorica literarnih znanosti (1994). Leta 2011 je doktorirala \xc5\xa1e na ljubljanski Teolo\xc5\xa1ki fakulteti._NEWLINE_Od leta 1974 je zaposlena na In\xc5\xa1titutu za slovensko narodopisje ZRC SAZU v Ljubljani, 1994 je bila izvoljena v znanstveno svetnico, leta 1995 pa je za\xc4\x8dela kot izredna profesorica predavati slovstveno folkloristiko na Filozofski fakulteti v Ljubljani (1998\xe2\x80\x932009 tudi na Filozofski fakulteti v Mariboru). Leta 2009 je bila izvoljena v redno profesorico. Ob\xc4\x8dasno sodeluje tudi s Fakulteto za dru\xc5\xbebene vede (podiplomski \xc5\xa1tudij) in z oddelkom za tekstilstvo Naravoslovnotehni\xc5\xa1ke fakultete (raziskovalne naloge o \xc4\x8dipkah)._NEWLINE_Bila je tudi urednica zbornika Traditiones pri ISN ZRC SAZU (1994\xe2\x80\x9397), od 2002 pa ureja revijo Slovstvena folkloristika \xe2\x80\x93 strokovno glasilo za raziskovanje in zbiranje slovenske slovstvene folklore (, (COBISS)). Zasnovala je zbirko Glasovi (), ki pri \xc4\x8cZD Kme\xc4\x8dki glas izhaja od leta 1988; v njej je iz\xc5\xa1lo \xc5\xbee ve\xc4\x8d kot deset tiso\xc4\x8d folklornih pripovedi. Trenutno je nosilka projekta o slovenskih pregovorih. Raziskuje tudi povezanost zgodovine in teorije slovenske slovstvene folklore in njena sti\xc4\x8di\xc5\xa1\xc4\x8da z literaturo. V teku je tudi postopna monografska obdelava \xc5\xbdirov z etnolo\xc5\xa1kega in (kulturno)zgodovinskega vidika. Prejela je ve\xc4\x8d priznanj, mdr. leta 2000 Murkovo in \xc5\xa0trekljevo nagrado za leto 2012. Leta 2005 je bila imenovana za \xc4\x8dastno ob\xc4\x8danko ob\xc4\x8dine \xc5\xbdiri, 2015 pa za zaslu\xc5\xbeno znanstvenico ZRC SAZU in izredno \xc4\x8dlanico SAZU (v razredu za filolo\xc5\xa1ke in literane vede)._NEWLINE_Marija Stanonik teoreti\xc4\x8dno obravnava in zbira ter izdaja slovstveno folkloro, pa tudi slovensko pesnjenje v \xc4\x8dasu druge svetovne vojne. Zanimajo jo  mitolo\xc5\xa1ki in antropolo\xc5\xa1ki vidiki folklorizma, predvsem ljudsko slovstvo, tradicija, etnologija.'